ตลาดหุ้นเอเชียแดงยกแผง วิตกดาวโจนส์รูดหนักหลังเฟดส่งสัญญาณขึ้นดอกเบี้ย 4ครั้งปีนี้
ตลาดหุ้นเอเชียแดงยกแผง วิตกดาวโจนส์รูดหนักหลังปธ.เฟดเล็งขึ้นดอกเบี้ย 4 ครั้งปีนี้
28 ก.พ. 2561

ตลาดหุ้นเอเชียปรับตัวลงในช่วงเช้านี้ โดยได้รับแรงกดดันจากดัชนีดาวโจนส์ตลาดหุ้นนิวยอร์กที่ร่วงลงเกือบ 300 จุดเมื่อคืนนี้ หลังจากนายเจอโรม พาวเวล ประธานธนาคารกลางสหรัฐ (เฟด) ส่งสัญญาณว่าเฟดอาจจะปรับขึ้นอัตราดอกเบี้ย 4 ครั้งในปีนี้ โดยถ้อยแถลงของนายพาวเวลส่งผลให้อัตราผลตอบแทนพันธบัตรรัฐบาลสหรัฐพุ่งขึ้น และสร้างแรงกดดันต่อบรรยากาศการซื้อขายในตลาด
โดยดัชนี HSI ตลาดหุ้นฮ่องกงเปิดวันนี้ที่ 31,037.41 จุด ลดลง 231.25 จุด, -0.74% ดัชนี NIKKEI 225 ตลาดหุ้นญี่ปุ่นเปิดวันนี้ที่ 22,292.53 จุด ลดลง 97.33 จุด, -0.43% ดัชนี KOSPI ตลาดหุ้นเกาหลีใต้เปิดวันนี้ที่ 2,447.11 จุด ลดลง 9.03 จุด, -0.37% ดัชนี FBMKLCI ตลาดหุ้นมาเลเซียเปิดวันนี้ที่ 1,871.40 จุด ลดลง 0.06 จุด, -0.00% ดัชนี SSE Composite ตลาดหุ้นจีนเปิดวันนี้ที่ 3,264.06 จุด ลดลง 28.01 จุด, -0.85%
ขณะที่ดัชนี FTSE STI ตลาดหุ้นสิงคโปร์เปิดวันนี้ที่ 3,565.21 จุด เพิ่มขึ้น 24.82 จุด, +0.70%
โดย นายพาวเวลได้กล่าวตอบข้อซักถามจากคณะกรรมาธิการบริการการเงินประจำสภาผู้แทนราษฎรสหรัฐเมื่อวานนี้ โดยนายพาวเวลระบุว่า เฟดมีแผนปรับขึ้นอัตราดอกเบี้ย 3 ครั้งในปีนี้ และอาจมีแนวโน้มที่จะปรับขึ้นเป็น 4 ครั้ง หลังจากมีการใช้มาตรการด้านการคลังกระตุ้นเศรษฐกิจสหรัฐ ซึ่งรวมถึงการปรับลดอัตราภาษี และการเพิ่มการใช้จ่ายของรัฐบาล
ทั้งนี้ถ้อยแถลงของนายพาวเวลส่งผลให้อัตราผลตอบแทนพันธบัตรของสหรัฐและยุโรปดีดตัวขึ้นเมื่อคืนนี้ ซึ่งได้ลดความน่าดึงดูดในตลาดหุ้น โดยรัฐบาลสหรัฐประเภทอายุ 10 ปี ดีดตัวสู่ระดับ 2.923% ขณะที่อัตราผลตอบแทนพันธบัตรรัฐบาลยูโรโซนปรับตัวขึ้น 0.03% และอัตราผลตอบแทนพันธบัตรรัฐบาลเยอรมนีประเภทอายุ 10 ปีดีดตัว 0.03% สู่ระดับ 0.68% เมื่อคืนนี้